Diari Oficial de la Generalitat Valenciana


Sumari del DOGV 4650, del 15-12-2003 (2003/13335)

ORDE de 4 de desembre de 2003, de la Conselleria d'Indústria, Comerç i Turisme, per la qual es regulen les ajudes en matèria de modernització del comerç interior per a l'exercici 2004.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13930


Data del document
:   04-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * promoció del comerç
    * organització patronal
    * ajuda pública
    * modernització de l'empresa
    * societat sense fins de lucre
    * reciclatge professional
    * suport econòmic
    * comerç interior
    * institució pública
    * empresa privada
    * administració local
    * ajuda a les empreses

ORDE de 4 de desembre de 2003, de la Conselleria d'Indústria, Comerç i Turisme, per la qual es regulen les ajudes en matèria de modernització del comerç interior per a l'exercici 2004. [2003/13645]
  
El comerç és una activitat viva que actua intensament en el camp de les relacions entre les persones, per la seua condició de servici de naturalesa eminentment social, i com a tal sotmesa a contínues transformacions en el seu desenvolupament. Per damunt de la seua faceta estrictament econòmica, certament rellevant en si, eixe caràcter s'accentua més quan es consideren aspectes concrets de la seua relació amb el territori i d'enfortiment de la cohesió interior del grup humà, dos trets molt units a l'evolució de l'activitat.
  
Eixe nexe, de gran importància històrica per al desenvolupament dels nostres pobles i ciutats, demana l'atenció dels poders públics sobre el desenvolupament present i immediat de l'activitat comercial en l'espai urbà. Així, la Conselleria d'Indústria, Comerç i Turisme té present les necessitats d'acomodar les infraestructures comercials dels municipis, com ara els mercats locals i els centres urbans, tant en allò material com en la qualitat de servici al públic, a la realitat del seu entorn vital i en el marc general d'una societat en contínua transformació.
  
Es concedix, a més, un tractament particular a la revitalització dels centres històrics de les nostres ciutats, atenent tant la conservació del patrimoni i la cohesió de la trama urbana com la seua funció mercantil de proveïment a la població; en especial quan es desenvolupa als municipis intermedis i menors de la nostra comunitat. El manteniment i la modernització de les instal·lacions, així com l'adequació de l'entorn urbà en el qual s'inclouen, mereixen un tracte diferent per la política comercial.
  
Es tracta de posar a disposició dels ciutadans de la Comunitat Valenciana espais urbans agradables per a la compra i la convivència on les empreses comercials compten amb un entorn propici per al desenvolupament de la seua activitat. Per això s'incentiven les mesures destinades a fomentar l'accesibilitat, la millora en l'ús de la zona per als vianants, el mobiliari urbà i la creació d'itineraris comercials als centres urbans.
  
D'altra banda, l'ordenació del comerç té molt en compte el fenomen de la cooperació entre els distints agents que intervenen en l'exercici de l'activitat: associacions locals, organitzacions professionals, Cambres de Comerç, ajuntaments. Ells constituïxen el teixit social d'ajuda i suport que, a través de les seues actuacions en molt diverses direccions enriquixen i donen força a la tasca directa dels comerciants i les empreses de la distribució de la Comunitat Valenciana. La seua comesa els permet accedir a funcions i servicis als quals no poden arribar pels seus propis mitjans.
  
L'associacionisme comercial, sectorial o local és un valor que irradia els seus efectes sobre el conjunt de les empreses del sector i molt en particular sobre el comerciant individual. Este fenomen ha assolit un elevat grau de desenvolupament a la Comunitat, circumstància que l'ha convertit en factor decisiu i àrbitre de la renovació empresarial del comerç valencià. Són agents del canvi: les seues tasques d'informació, estudis, assessorament, formació i difusió de coneixement fomenten la reacció positiva del comerciant davant els canvis del mercat i les novetats tecnològiques que se li oferixen.
  
D'altra banda, les Fires Comercials que se celebren a la Comunitat Valenciana són un autèntic motor i aparador per a la comercialització de productes dels nostres principals sectors productius, alhora que constituixen un important element dinamitzador del comerç i de l'economia en general en el seu àmbit d'influència.
  
En virtut de la coincidència d'accions sobre l'activitat comercial des de l'entorn dels seus protagonistes, els comerciants, la Conselleria d'Indústria, Comerç i Turisme presenta un programa d'ajudes a la modernització del comerç que agrupa els incentius a les accions de formació i investigació comercial, cooperació i associacionisme, revitalització de centres urbans i renovació d'infraestructures municipals en l'àmbit de la distribució i suport a la celebració i promoció de fires i certàmens comercials. Estos incentius a la modernització del comerç, units als incentius a la modernització de les pimes comercials, permetran l'evolució de l'estructura comercial de la Comunitat Valenciana cap a un model dinàmic, modern, eficient i competitiu, capaç de donar resposta adequada a les necessitats dels consumidors actuals i futurs i plenament homologable al dels països més avançats del nostre entorn.
  
Així, atés que la Llei 8/1986, de 29 de desembre, d'Ordenació del Comerç i Superfícies Comercials, preveu en el capítol I del títol IV, l'acció de foment que desenvoluparà la Generalitat Valenciana en allò que afecta la reforma de les estructures comercials, i també la necessitat de preparar el nostre sistema distributiu per als reptes que li presenten els pròxims anys, esta Conselleria d'Indústria, Comerç i Turisme ha considerat oportú consolidar i ampliar el marc d'ajudes a la modernització del comerç interior i a la promoció comercial a fi que, ateses totes estes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i la competitivitat del sector.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present orde és establir el règim de la concessió d'ajudes en matèria de modernització del comerç interior, per a les accions que s'indicaran, d'acord amb les consignacions pressupostàries que per a l'exercici 2004 establisca la Llei de Pressupostos de la Generalitat Valenciana.
  
2. El règim d'ajudes s'aplicarà de la manera que es determina en els següents articles.
  
Article 2. Accions susceptibles de suport
  
1. Les ajudes establides podran anar destinades a les actuacions següents:
  
a) Realització d'estudis i investigacions de caràcter comercial.
  
b) Realització d'accions formatives o informatives, que tinguen per objecte millorar els nivells de capacitació tècnica i professional dels agents del sector, i facilitar l'assimilació de les noves tecnologies i tècniques comercials.
  
c) Actuacions que tinguen per objecte la racionalització, el desenvolupament i la modernització de les estructures o els processos de distribució o comercialització.
  
d) Actuacions dirigides a potenciar els processos de cooperació, tant en l'àmbit empresarial com entre l'administració Local o Autonòmica a fi de modernitzar les estructures comercials.
  
e) Actuacions que tinguen per objecte la promoció o captació de visitants de les fires comercials que se celebren al territori de la Comunitat Valenciana.
  
2. La concessió de les ajudes previstes en els títols II i IV de la present orde podrà tenir caràcter plurianual quan així ho requerisca el termini d'execució de les inversions corresponents . En este cas, les anualitats corresponents a exercicis futurs quedaran subordinades a l'existència del crèdit que per a cada exercici es consigne en el Pressupost de la Generalitat Valenciana.
  
Article 3. Beneficiaris de les ajudes
  
Podran ser beneficiaris de les ajudes les corporacions locals, empreses públiques i mixtes, associacions empresarials, institucions firals, entitats públiques i privades sense fi de lucre i fórmules de comerç associat o integrat, amb independència de la fórmula jurídica que adopten.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General de Comerç i Consum i es presentaran en l'imprés normalitzat, als corresponents Serveis Territorials de Comerç, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
2. Les sol·licituds hauran d'anar acompanyades, a més de la documentació que per a cada una de les ajudes concretament s'establix en els corresponents articles de la present orde, dels documents que a continuació s'indiquen:
  
a) Documentació acreditativa i identificadora del sol·licitant i del seu representant legal.
  
b) Documentació acreditativa que el sol·licitant està al corrent en les obligacions tributàries i davant de la Seguretat Social, que a continuació s'indica, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost. Quan el sol·licitant es trobe exempt de l'esmentat impost, acreditarà esta circumstància mitjançant declaració responsable.
  
- Certificat positiu de l'Agència Estatal de l'administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació .
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. Este certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè la Conselleria d'Economia, Hisenda i Ocupació li cedisca la informació
  
c) Memòria descriptiva de l'actuació per a la qual se sol·licita l'ajuda, pressupostos detallats per partides i preus unitaris o factures proforma. A més a més caldrà que s'aporte projecte tècnic, en el cas que ho requerisca la naturalesa de l'actuació i/o quan es tracte d'inversions en obra civil i el seu import siga superior a 60.000 euros, impostos inclosos, el qual haurà de sotmetre's a informe de l'Oficina de Supervisió de Projectes o dels tècnics designats per la Conselleria. Els pressupostos i/o factures proforma anteriorment esmentats hauran, en tot cas, de ser externs a l'entitat sol·licitant, quan es tracte de projectes d'inversió, llevat que hi siguen promoguts per les corporacions locals; en este cas hauran d'aportar memòria valorada de la inversió que s'ha de realitzar.
  
d) En el cas d'ajudes a la inversió, programa d'actuació, amb indicació de les fases i els terminis, que garantisca l'execució de les obres en els exercicis per als quals es concedix la subvenció.
  
e) Dades de domiciliació bancària segons el model facilitat a l'efecte (fitxa de manteniment de tercers), llevat que s'hagueren presentat amb anterioritat davant la Conselleria d'Indústria, Comerç i Turisme i no hagueren experimentat variació.
  
f) Declaració de les fonts de finançament del projecte
  
g) Acreditació documental dels requisits específics exigibles per a cada tipus d'ajuda.
  
h) Acreditació documental dels extrems rellevants per a la valoració de l'expedient.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb la present orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
4. Els sol·licitants podran executar els projectes des de l'1 de gener del 2004, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà l'establit per a cada tipus d'ajuda en els articles corresponents de la present orde.
  
Article 5. Criteris d'avaluació de les sol·licituds
  
Per a la concessió de les ajudes es valorarà, entre altres aspectes, la incidència del projecte en la modernització i promoció del comerç interior, el nombre de comerciants afectats per l'actuació, la racionalització de les estructures comercials, el nivell d'execució aconseguit per l'entitat sol·licitant en projectes subvencionats a càrrec de la convocatòria de l'exercici precedent i aquells criteris de valoració especificats per a cada tipus d'ajuda en la present orde.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Indústria, Comerç i Turisme dictarà resolució de concessió de l'ajuda que en fixarà expressament la quantia i incorporarà, si és el cas, les condicions i determinacions accessòries a les quals haja d'ajustar-se el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, podran establir-se terminis parcials perquè el beneficiari execute com a mínim un determinat percentatge del projecte, i perquè justifique el compliment d'altres condicions.
  
3. En aquells supòsits en què ho aconselle la concurrència de circumstàncies excepcionals, es podrà autoritzar la concessió d'ajudes que superen els límits establits amb caràcter general per a cadascuna en la present Orde, respectant, en tot cas, les dotacions pressupostàries corresponents. La resolució serà motivada.
  
4. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries, i el termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos comptats des de la data de l'acabament del termini de presentació de sol·licituds.
  
5. Transcorregut el termini sense que s'hi haja dictat resolució, es considerarà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
6. Les resolucions a què fan referència els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 7. Resolució d'incidències
  
L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació dels documents acreditatius de l'execució del projecte a l'efecte de liquidació de l'ajuda.
  
Article 8. Control de les accions
  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.
  
2. La Direcció General de Comerç i Consum en els supòsits en què ho considere procedent, i en especial quan les actuacions per a les quals es concedisca l'ajuda consistisquen en la realització d'estudis, projectes o plans, o en l'execució d'obres, podrà designar personal tècnic perquè en col·labore en la redacció o l'execució o assumisca la direcció tècnica de la realització; amb esta finalitat el beneficiari estarà obligat, quan així ho determine la corresponent resolució de concessió de l'ajuda, a comunicar a eixe centre directiu l'inici de les actuacions.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda; serà també admissible la realització de pagaments parcials, d'acord amb el que s'ha establit en les resolucions de concessió.
  
2. Als efectes d'allò que s'ha establit en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas fins al 15 d'octubre de 2004, i llevat que per circumstàncies concurrents s'assenyale un termini distint en la resolució de la concessió de l'ajuda, hauran de presentar:
  
a) Factures i la resta de documents justificatius de la despesa efectuada, expedits d'acord amb la normativa vigent, o nòmines salarials i documents de cotització a la Seguretat Social, quan es tracte de despeses de personal. No obstant això anterior, quan es tracte de despeses realitzades per les corporacions locals, serà suficient, a estos efectes, la presentació dels corresponents certificats de contracció de la despesa, expedits per l'interventor o el secretari, en els quals conste l'acord de reconeixement de l'obligació per part de l'òrgan competent.
  
b) En les subvencions per a inversions que hagueren necessitat projecte tècnic, es presentaran els corresponents certificats d'obra. Quan es tracte d'inversions realitzades per les corporacions locals, els esmentats certificats es presentaran acompanyats dels certificats de despesa a què fa referència el paràgraf anterior.
  
c) Acreditació, si és el cas, del compliment de les obligacions i condicions que s'hagueren establit en la resolució.
  
d) En el cas de suport a la realització d'estudis haurà d'aportar-se'n també còpia.
  
3. Amb caràcter general, no serà subvencionable l'IVA satisfet per l'adquisició de béns o servicis i, en general, qualsevol impost pagat pel beneficiari.
  
No serà aplicable allò que s'ha disposat en el paràgraf anterior en els supòsits de realització d'activitats de promoció, promogudes per entitats sense fi de lucre quan l'import de la subvenció en cobrisca la totalitat del cost, sempre que el beneficiari acredite la no-subjecció o l'exempció de l'impost. Tampoc serà aplicable al supòsit previst en l'article 27 i en l'article 34, en el cas que el beneficiari siga una entitat local.
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat i també el compliment dels requisits i les condicions que determinen la concessió de l'ajuda.
  
- Sotmetre's a actuacions de control financer que corresponen a la Intervenció General de la Generalitat Valenciana i, si és el cas, dels òrgans competents del Fons Social Europeu de Desenvolupament Regional, amb relació a les ajudes concedides.
  
- Fer constar de manera explícita, en la difusió de les accions subvencionades, en la forma que es determine en la resolució de concessió, el suport de la Conselleria d'Indústria, Comerç i Turisme i, si és el cas, del Fons Europeu de Desenvolupament Regional. Quan el beneficiari siga una Entitat Local o una Empresa Pública o Mixta i es realitzen inversions, durant la seua execució tot l'anterior es materialitzarà també mitjançant la instal·lació de tanques o cartells.
  
- El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 11. Minoració i resolució de l'ajuda concedida
  
1. L'alteració d'alguna de les característiques del projecte aprovat, i també l'incompliment de condicions i terminis establits en la resolució, la no-execució parcial de l'actuació, la insuficient justificació de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, originarà la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
TÍTOL II
  
Ajudes a la realització d'estudis i investigacions
  
sobre el sector comercial
  
Article 12. Objecte i beneficiaris
  
Podran accedir a les ajudes contingudes en el present títol les entitats públiques, corporacions locals, empreses públiques i mixtes, associacions empresarials i fórmules de comerç associat o integrat amb independència de la forma jurídica que adopten, que promoguen la realització d'activitats d'estudi i investigació referides a l'àmbit de la Comunitat Valenciana, que tinguen com a objecte el sector comercial o processos de comercialització.
  
Article 13. Modalitats d'ajuda
  
Les ajudes es dirigiran a la realització d'activitats d'estudi i investigació sobre els aspectes que a continuació s'indiquen, i també a la difusió dels seus resultats.
  
1. L'anàlisi, el diagnòstic, la determinació d'estratègies i inversions que es desenvolupen, en actuacions territorials d'inspiració comercial.
  
2. L'anàlisi de les estructures i els processos de comercialització d'àmbits geogràfics o sectorials concrets.
  
3. L'anàlisi de la conjuntura i de les tendències d'evolució en qüestions de contingut comercial d'àmbits geogràfics o sectorials concrets.
  
4. L'obtenció de coneixement sobre qualsevol altre aspecte que puga repercutir positivament en la modernització del comerç de la Comunitat Valenciana o en la promoció i comercialització dels productes valencians.
  
Article 14. Condicions específiques
  
1. En els estudis sectorials s'analitzaran suficientment les condicions de la producció, la distribució i el consum i s'investigaran les seues relacions.
  
2. En els estudis enfocats a l'ordenació espacial del comerç s'haurà d'establir un diagnòstic suficient del balanç de partida entre oferta i demanda, formular el model comercial estratègic previst per a l'àmbit estudiat i plantejar els criteris de planificació i/o propostes d'actuació pertinents.
  
Article 15. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és el cas, per a determinar-ne la quantia, es prendrà en consideració la incidència sectorial i/o territorial de l'estudi, i també la seua aplicació a projectes en matèria d'ordenació o modernització del comerç.
  
2. Per al suport dels estudis de base territorial es tindrà en compte la seua correlació amb les actuacions compreses en el Pla d'Acció Territorial del Comerç (PATECO), i la seua realització s'ajustarà, en tot cas, a les directrius i metodologies emanades del dit pla.
  
3. En les sol·licituds d'anàlisi de conjuntura, es donarà preferència a aquelles que estiguen avalades per centres d'investigació comercial de prestigi reconegut, i també a les que asseguren, pels seus mitjans, la continuïtat suficient de les investigacions.
  
4. Les ajudes consistiran en la concessió de subvencions, d'acord amb les quanties següents:
  
a) Subvenció, que podrà arribar fins a l'import total del seu cost per als supòsits de realització d'estudis de base territorial esmentats en el punt 1 de l'article 13.
  
b) Subvenció de fins al 70 per cent del seu cost per als supòsits de realització i/o difusió dels estudis previstos en els punts 2 i 4 de l'article 13.
  
c) Subvenció de fins al 75 per cent del seu cost per als supòsits de realització d'estudis de conjuntura als quals fa referència el punt 3 de l'article 13. L'esmentat percentatge de subvenció podrà elevar-se fins al 100 per cent en els casos en què el beneficiari assegure, mitjançant declaració responsable, el manteniment, a càrrec seu, de les investigacions per un termini no inferior als cinc anys següents.
  
Article 16. Presentació de sol·licituds i termini
  
1. Les sol·licituds per a l'obtenció de les ajudes a què fa referència el present Títol es presentaran, amb caràcter previ a la realització de l'estudi de què es tracte, acompanyades, a més de la documentació establida amb caràcter general, de la següent que siga procedent:
  
1.1 Les corporacions locals i altres entitats públiques hauran d'aportar certificat d'acord amb l'òrgan competent de l'entitat o entitats sol·licitants en què s'indique la voluntat de realitzar l'estudi i de sol·licitar la subvenció.
  
1.2 Les empreses de titularitat pública o mixta podran substituir el certificat de l'acord de l'òrgan competent previst en l'apartat anterior per sol·licitud del president del Consell d'Administració o conseller delegat, i hauran de presentar, a més de l'anterior, acreditació de la participació de l'entitat pública en el seu capital, mitjançant certificat del secretari del Consell d'Administració.
  
1.3 Les associacions empresarials i fórmules de comerç associat o integrat hauran d'aportar acord previ del corresponent òrgan de govern de realització de l'estudi.
  
2. La memòria descriptiva de la realització de l'estudi o investigació haurà d'incloure necessàriament la precisió dels objectius perseguits, la identificació de les fonts d'informació que van a utilitzar-se, la metodologia a desenvolupar i els terminis previstos per a la seua execució.
  
3. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 31 de gener de 2004.
  
TÍTOL III
  
Ajudes en matèria de formació i foment
  
de noves tècniques comercials
  
Article 17. Objecte i beneficiaris
  
Les ajudes regulades en el present Títol tenen per objecte augmentar la capacitació tècnica i professional dels agents del sector i hi podran accedir totes les entitats públiques o privades, sense fi de lucre, i també les empreses de titularitat pública o mixta que pretenguen la realització d'activitats formatives que per les seues característiques no s'ajusten als requisits establits pel Fons Social Europeu i que tinguen per objecte millorar la preparació tècnica i professional dels comerciants, facilitant l'assimilació de les noves tecnologies i tècniques de gestió, i també l'adaptació del sector a les noves tendències.
  
Així mateix i amb caràcter excepcional, també podran accedir a les ajudes aquelles formes associades o integrades de comerciants, independentment de la configuració jurídica que adopten. La resolució serà motivada.
  
Article 18. Modalitats d'ajuda
  
Les ajudes que s'establixen en el present Títol es destinaran a la realització de les següents activitats:
  
a) Jornades tècniques, taules redones, conferències i congressos realitzats a la Comunitat Valenciana que aprofundisquen en temes monogràfics, o tracten aspectes fonamentals de la distribució comercial, facilitant la presa de contacte i la posada en comú dels coneixements i experiències dels distints estaments interessats en el sector.
  
b) Viatges que donen a conéixer, entre els empresaris o professionals del sector que exercisquen la seua activitat a la Comunitat Valenciana, pràctiques o experiències comercials que estiguen implantades, amb èxit contrastat, en altres ciutats o països.
  
c) Ajudes per a la investigació sobre aspectes de la distribució, assistència a cursos d'especialització o accions formatives puntuals que es desenvolupen fora del territori de la Comunitat Valenciana.
  
Article 19. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és el cas, per a determinar-ne la quantia, es tindrà en compte l'adequació als objectius i les finalitats de la present Orde, la naturalesa de les accions proposades, els destinataris sobre els quals incidixen, el grau possible d'impacte positiu en el sector, el col·lectiu o territori corresponent i l'experiència anterior en accions semblants.
  
2. Les ajudes establides en el present Títol podran arribar fins al 70 per cent del pressupost estimat i, excepcionalment, mitjançant resolució motivada i en consideració a les especials característiques del projecte, superar el dit límit fins a cobrir l'import efectiu de la despesa.
  
Article 20. Presentació de sol·licituds i termini
  
1. Les sol·licituds per a l'obtenció de les ajudes es presentaran amb anterioritat a la data prevista per a l'inici de l'activitat. En les esmentades sol·licituds apareixerà el període de realització del projecte i en les referides a les accions compreses en els apartats a), i c) de l'article 18 es farà constar, a més a més, les dates d'inici, l'horari, el programa i els destinataris.
  
2. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 31 de gener de 2004.
  
TÍTOL IV
  
Ajudes a la modernització del comerç
  
CAPÍTOL I
  
Disposicions generals
  
Article 21. Presentació de sol·licituds, termini i criteris d'avaluació
  
1. A més de la documentació general esmentada en l'article 4 de la present orde, haurà d'adjuntar-se a la sol·licitud en imprés normalitzat el següent:
  
1.1 Entitats locals.
  
- Certificat de l'acord de l'òrgan competent de l'entitat o entitats sol·licitants en què s'indique la voluntat de sol·licitar la subvenció.
  
- Memòria comercial que justifique la inversió plantejada.
  
- Document gràfic sobre l'estat actual.
  
- Relació d'activitats econòmiques, titulars i situació, que estan ubicades a l'entorn/recinte on es planteja actuar.
  
- Informe tècnic o certificat que acredite el compliment, en el present o amb les inversions plantejades, de la normativa vigent en matèria higienicosanitària, si es pretén suport per a l'actuació en equipaments on es realitza activitat comercial.
  
- Informe tècnic o certificat que acredite un nivell d'accesibilitat adequat.
  
- Pla, estudi previ, o metodologia prevista d'este, en aquelles ajudes que ho requerisquen i que en tot cas haurà de ser extern a l'entitat sol·licitant.
  
1.2 Empreses públiques i mixtes.
  
Les empreses públiques o mixtes podran substituir el certificat de l'òrgan competent previst en l'apartat anterior per sol·licitud del president del Consell d'Administració o conseller delegat, i hauran de presentar, a més de la documentació establida en l'apartat anterior, acreditació de la participació de l'entitat pública en el seu capital, mitjançant certificat del secretari del Consell d'Administració i acreditació documental de la tramitació de les autoritzacions municipals que procedisquen per a la realització de les inversions.
  
1.3 Associacions empresarials i formes de comerç associat o integrat.
  
S'adjuntarà la documentació que s'esmenta en el punt 1.1 del present article, relació de les activitats desenvolupades pels seus membres i acreditació documental d'autoritzacions municipals, que procedisquen, per a la realització de les inversions. Així mateix si les inversions es realitzen en espais de titularitat municipal haurà d'acreditar-se la conformitat de la Corporació municipal.
  
2. El termini de presentació de sol·licituds de concessió de les ajudes regulades en el present Títol serà el comprés entre l'endemà de la publicació de la present orde en el Diari Oficial de la Generalitat Valenciana i el 31 de gener de 2004.
  
3. Criteris d'avaluació. Entre les ajudes previstes en el present títol, tindran preferència les que tinguen per objecte la realització de projectes d'inversió promoguts per ajuntaments, associacions empresarials i fórmules de comerç associat o integrat, que responguen a les formulacions d'un pla general per a la revitalització comercial d'un municipi o zona concreta i/o a la racionalització, el desenvolupament i la modernització de les estructures o els processos de distribució o comercialització. Així mateix, i en els casos d'actuacions d'inspiració territorial, es valorarà la presència al municipi de què es tracte d'un gerent de centre urbà.
  
Per a la determinació del percentatge i límit de l'ajuda es valorarà el nombre de comerços en relació amb el total d'activitats afectades per la inversió en l'àmbit d'actuació, pressupost, i la conformitat al projecte de totes les parts (comerciants, institucions, etc.) implicades en el recinte/entorn i en la seua gestió.
  
També tindran caràcter prioritari les relatives a projectes d'inversió que formen part d'un pla de reestructuració comercial d'una zona promogut per cooperatives, associacions o agrupacions de comerciants, les actuacions de les quals tinguen, si és el cas, l'autorització o patrocini de l'ajuntament o autoritat competent.
  
4. No es pendran en consideració, a efectes del càlcul de la inversió susceptible de suport, en cap dels conceptes reflexats en este Títol, les despeses de reparació, o substitució, llevat que siguen necessàries com a conseqüència de la realització d'altres inversions considerades susceptibles de suport . Així mateix no seran susceptibles de suport les inversions en modernització o creació d'infraestructures que no tinguen repercussió directa en l'activitat comercial.
  
5. No podrà concedir-se, amb la mateixa finalitat, ajudes a equipaments i espais urbans subvencionats i que hagen arribat als límits reflexats en este capítol de l'Orde, llevat que les inversions proposades formen part d'un projecte més ample i siguen necessàries per aconsegir l'homogeneïtzaria de l'entorn urbà en el qual s'actua.
  
CAPÍTOL II
  
Urbanisme comercial i modernització d'infraestructures
  
Article 22. Objecte i beneficiaris
  
Podran accedir a les ajudes incloses en el present Capítol les entitats locals i les empreses de titularitat municipal o mixta, i també les associacions empresarials i les fórmules de comerç associat o integrat, amb independència de la seua fórmula jurídica, que pretenguen emprendre alguna de les següents actuacions en l'àmbit de la Comunitat Valenciana:
  
1. Implantació, modernització, ampliació, trasllat, equipament i/o reforma de l'estructura física i de les instal·lacions complementàries dels equipaments comercials col·lectius, incloent-hi l'elaboració d'estudis que en definisquen el contingut, i també l'execució d'aquelles obres de caràcter provisional que siguen necessàries per a la consecució de les esmentades finalitats.
  
2. Obres i instal·lacions en carrers i places de caràcter bàsicament comercial per a la seua transformació o adequació per a ús de vianants exclusiu o preferent i altres inversions en àrees d'alta concentració comercial, marcat caràcter històric o de centre.
  
3. Inversions dirigides a la racionalització d'estructures organitzatives de cooperació comercial.
  
4. Altres projectes que, tot i no estar previstos en els anteriors apartats, coadjuven a l'efectiva racionalització, desenvolupament i modernització de les infraestructures comercials o repercutisquen en els comerços al detall vinculats a una estructura organitzativa superior. La resolució serà motivada.
  
Article 23. Quantia i condicions de les ajudes
  
1. Les ajudes consistiran en la concessió de subvencions d'acord amb el següent:
  
a) Estudis per a la definició de projectes de modernització integral d'unitats de comerç agrupat, de caràcter predominantment alimentari. Suport de fins al 70 per cent amb el límit de 10.000 euros per a la realització d'estudis que determinen les inversions i accions que s'han de desenvolupar en unitats físiques de comerç agrupat. L'estudi que en tot cas haurà de ser realitzat per una entitat diferent de l'entitat sol·licitant, haurà de permetre definir un equipament comercial amb un funcionament viable, sense noves inversions, a mitjà termini i almenys haurà de determinar:
  
- Diagnòstic suficient del balanç de partida entre l'oferta i la demanda.
  
- Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.) i de l'equipament en el seu conjunt amb relació al seu entorn.
  
- Proposta de manual d'imatge de l'equipament, que afecte almenys a totes les zones comunes.
  
- Proposta raonada i concreta dels següents punts:
  
- Punts de venda que s'han de mantenir, mix comercial i distribució d'estos després de la inversió en l'equipament, tenint en compte en la reorganització de l'espai la concentració de l'oferta i la creació de nous servicis.
  
- Instruments legals que regulen el seu funcionament d'acord amb les inversions que s'han de realitzar, i també el seu ús i manteniment posterior, amb definició del sistema de gestió que se seguirà amb la participació dels comerciants.
  
- Accions complementàries que cal desenvolupar per a assegurar la viabilitat de la inversió: formació, promoció comercial, implantació de nous servicis, etc.
  
- Inversions que es realitzen quant a: obra civil, equipament, introducció de noves tecnologies i/o servicis, normalització d'imatge, estalvi energètic, millores mediambientals, tractament i eliminació de residus, càrrega i descàrrega, accessos i recorreguts interns, etc. Les solucions tècniques plantejades ho seran tenint en compte l'activitat econòmica que s'ha de desenvolupar en estos equipaments comercials i el seu manteniment futur.
  
b) Estudis per a disseny d'infraestructures específiques per a l'exercici de la venda no sedentària. Subvenció de fins al 70%, amb el límit de 5.000 euros per a la realització d'estudis previs a fi de definir les inversions que s'han de realitzar en mercats de venda no sedentària que es realitzen de forma periòdica (almenys setmanal) als centres urbans. L'estudi que, en tot cas, haurà de ser realitzat per una entitat diferent de l'entitat sol·licitant, haurà de considerar almenys els següents aspectes:
  
- Grandària i composició de l'oferta.
  
- Ubicació i distribució d'esta.
  
- Definició dels llocs i de les característiques que ha de complir l'espai on s'ubique.
  
- Determinació de les inversions necessàries per al desenvolupament harmònic i ordenat de l'activitat comercial.
  
- Definició de les inversions complementàries com instal·lació elèctrica, lavabos, i altres aspectes vinculats a l'activitat.
  
L'activitat desenvolupada en estos mercats no podrà estar vinculada a activitats sectorials, períodes festius o celebracions específiques.
  
c) Projectes de modernització integral d'unitats de comerç agrupat, de caràcter predominantment alimentari. Subvenció de fins un 70 per cent, amb el límit de 300.000 euros, de les inversions i les despeses projectades en unitats físiques de comerç agrupat, com a conseqüència de la realització d'un estudi previ que complisca almenys els requisits esmentats en el punt a) del present article.
  
d) Altres projectes d'inversió destinats a la modernització, equipament i millora de la gestió d'unitats de comerç agrupat, de caràcter predominantment alimentari. Subvencions de fins al 40 per cent, amb un límit de 150.000 euros, del cost de les inversions en obra civil i/o equipament, sempre que afecten de manera directa l'estructura comercial de les unitats físiques de comerç agrupat i no es complisquen els requisits fixats en el punt anterior. Si hi ha estudi previ i hi ha sigut subvencionat per esta Conselleria, seran susceptibles de suport únicament aquelles inversions que no entren en contradicció amb les propostes incloses en ell, ni dificulten o condicionen la seua aplicació futura.
  
e) Infraestructures específiques per a l'exercici de la venda no sedentària. Per a les inversions que s'han de realitzar com a conseqüència dels estudis esmentats en el punt b) del present article, subvencions de fins al 50 per cent, amb el límit de 60.000 euros.
  
f) Creació i/o modernització d'espais urbans adaptats per a ús del pas del vianant- comercial. Als efectes del que establix este apartat serà requisit necessari que es realitze, en la zona a actuar, activitat comercial en la densitat que es reflectirà en els apartats següents mesurant la línia de fatxada en planta baixa (en el seu estat a la data de presentació de la sol·licitud) excloent vials i jardins:
  
- Subvenció de fins a el 70 per cent amb el límit de 300.000 euros del cost de les inversions derivades de la realització de projectes per a l'adequació a l'ús preferent dels vianants d'espais urbans concrets en què existisca almenys un 40 per cent d'activitat comercial i amb un espai, si és procedent, no superior a 4 metres d'amplària per a ús de vehicles. A este fi haurà d'acreditar-se que hi ha ampliació de l'espai destinat a l'ús dels vianants i aportar una proposta tècnica de normes d'ús i manteniment de l'espai en què es proposa actuar que haurà de contemplar almenys els aspectes següents: publicitat (tendals, ombrel·les, rètols, marquesines?), senyalètica, il·luminació, tractament de residus, càrrega i descàrrega.
  
- Suports de fins al 70 per cent de les inversions destinades a la creació de recorreguts dels vianants en entorns històrics comercials, amb alta densitat comercial i definits per elements catalogats com a béns històric artístics protegits. Les subvencions contemplaran d'una banda la definició de l'entorn i el recorregut proposat podent aconseguir en este cas el límit de 25.000 euros i d'altra banda la realització de les inversions proposades, en els tres anys següents al de la seua definició amb un límit de 200.000 euros. La realització de la proposta, externa a l'entitat sol·licitant, haurà d'incloure l'elaboració de:
  
A)Informe sobre la situació actual i justificació de la proposta raonada de l'entorn i recorregut dels vianants presentat que haurà d'incloure a més plans de cotes i nivells de la zona en què es pretén actuar, estudi de trànsit del vianant i rodat i de l'enllumenat reflectint les característiques actuals.
  
B) Documentació gràfica (plànols i fotos).
  
C) Proposta tècnica concreta de les inversions que vagen a realitzar-se per fer zones per als vianants del recorregut definit. Esta proposta podrà adoptar la forma de projecte tècnic.
  
D) Proposta de mesures a implantar, a nivell públic i privat, quant a: manteniment i neteja, publicitat (tendals, ombrel·les, rètols, marquesines?), ocupació de via pública, senyalètica, il·luminació, tractament de residus, càrrega i descàrrega, etc.
  
- Subvenció de fins al 50 per cent amb el límit de 100.000 euros de la realització d'inversions en pavimentació, senyalètica i mobiliari urbà destinades a la millora de l'ús del vianant sempre que existisca almenys un 25 per cent d'activitats comercials (en este cas s'exclouran també els edificis no susceptibles d'albergar activitat econòmica privada). Les inversions en pavimentació només seran susceptibles de suport quan suposen una ampliació significativa de l'espai destinat a l'ús del vianant.
  
g) Altres intervencions en creació o modernització d'infraestructures comercials. Subvenció de fins al 50 per cent amb el límit de 90.000 euros del cost de les inversions en altres projectes que, no estant contemplats en els anteriors apartats, coadjuven a l'efectiva racionalització, desenvolupament i modernització de les infraestructures comercials o que repercutisquen en els comerços detallistes vinculats a una estructura organitzativa superior. La resolució serà motivada.
  
CAPÍTOL III
  
Propostes d'actuació comercial en entorns rurals
  
Article 24. Objecte i beneficiaris
  
1. Les ajudes recollides en el present Capítol tenen per objecte possibilitar la creació d'infraestructures específiques afavoridores de l'activitat comercial en municipis o nuclis de població del medi rural de la Comunitat Valenciana que tinguen una població inferior als 3.000 habitants.
  
2. Podran ser beneficiaris de les ajudes aquelles corporacions locals que, amb esta finalitat, executen inversions.
  
Article 25. Modalitats d'ajuda
  
Les ajudes aniran destinades a la realització de les següents actuacions específiques:
  
1. Elaboració de projectes tècnics.
  
2. Execució d'obres i inversions necessàries per a la implantació i/o adaptació a la seua funcionalitat de l'espai on es pretenga desenvolupar l'activitat de venda de productes d'alimentació i complementaris de caràcter no sedentari, amb especial atenció a la dotació de servicis comuns com subministrament d'aigua, d'energia elèctrica etc. i totes les inversions que siguen necessàries perquè l'activitat comercial es desenvolupe amb estricte compliment de totes les reglamentacions, i també en condicions competitives quant a imatge i instal·lacions.
  
Article 26. Condicions específiques
  
A fi d'aconseguir una major concreció i agilitat en la gestió i també en la definició i materialització de les inversions que cal desenvolupar, podran establir-se convenis de col·laboració amb altres Administracions Públiques en els quals es desenvolupen, a més a més, els mecanismes de cofinançament d'inversions.
  
Article 27. Quantia de les ajudes i criteris d'avaluació
  
Les ajudes previstes en el present capítol podran arribar fins al 100 per cent del cost de contractació externa de la redacció del projecte o projectes tècnics i direcció d'obra necessaris per a l'execució de la inversió i del seu cost d'execució, ambdós IVA inclòs, amb un límit de 3.000 euros per a la redacció de projectes i direcció de obra i de 60.000 euros per a l'execució d'inversions.
  
Per a la concessió de l'ajuda sol·licitada i, si és el cas, per a determinar-ne la quantia, es tindrà en compte el nombre d'habitants i la dotació comercial del municipi on es projecte la intervenció i del seu entorn, la distància i les facilitats de comunicació amb altres poblacions amb suficient dotació comercial, i també les característiques del nou equipament i les condicions prèvies en les quals es desenvolupava l'esmentat tipus d'activitat comercial.
  
CAPÍTOL IV
  
Suport a l'elaboració, desenvolupament i gestió de plans estratègics d'actuació comercial
  
Article 28. Objecte i beneficiaris
  
1. Les ajudes recollides en el present capítol tenen per objecte possibilitar la realització de programes integrals de renovació dels centres comercials històrics dels municipis de la Comunitat Valenciana, facilitant la introducció de millores per a l'exercici de l'activitat comercial en estes zones, tant a nivell d'infraestructures com de gestió, després de la realització prèvia d'un Pla Estratègic d'Actuació Comercial, en col·laboració amb la Direcció General de Comerç i Consum que les determine.
  
2. Podran ser beneficiaris de les ajudes aquelles corporacions locals que plantegen la realització d'accions derivades de l'esmentat Pla Estratègic en àrees urbanes de centralitat comercial tant si estan en zones centals com perifèriques, així com les associacions empresarials de comerciants sempre que predominantment desenvolupen la seua activitat i les accions proposades en les àrees urbanes definides en l'esmentat Pla Estratègic.
  
Article 29. Modalitats d'ajudes
  
1. Les ajudes aniran destinades a la realització d'alguna de les següents accions específiques:
  
a) Elaboració d'estudis puntuals i específics d'actuació comercial, de desenvolupament del Pla Estratègic inicial que concreten la materialització de les estratègies determinades al mateix.
  
b) Contractació de gerents de centres urbans, amb especial dedicació a l'activitat comercial, i també al desenvolupament i la gestió dels Plans Estratègics d'Actuació Comercial .
  
c) Inversions derivades de l'adaptació de l'espai urbà a la seua funcionalitat comercial, en aplicació del que s'ha desenvolupat en el pla inicial o els estudis específics que s'aportaran.
  
d) Desenvolupament d'accions publicitàries i de promoció tendents a atraure els consumidors a estos entorns.
  
2. Amb caràcter excepcional podran atendre's altres inversions proposades que, sense que degudament justificades, sense trobar-se expressament contemplades en els epígrafs anteriors, tinguen, segons el criteri de la Direcció General de Comerç i Consum, una incidència rellevant per al desenvolupament de l'activitat comercial en l'entorn definit en el Pla. La resolució serà motivada.
  
Article 30. Condicions específiques
  
A fi d'aconseguir major concreció i agilitat en la gestió i materialització de les actuacions que es desenvoluparan podran establir-se Convenis de Col·laboració amb altres Administracions Públiques, en els quals es desenvolupen, a més a més, els mecanismes de cofinançament d'inversions.
  
Article 31. Quantia de les ajudes i criteris d'avaluació
  
Les ajudes previstes en el present capítol podran arribar al 75 per cent del cost de les accions previstes en l'article 29, IVA exclòs.
  
Per a la concessió de l'ajuda sol·licitada serà necessària l'efectiva inclusió de les accions en el Pla Estratègic inicial, o estudi específic, i per a determinar-ne la quantia, si és el cas, es valorarà la repercussió i l'impacte de les accions proposades en la millora de la funcionalitat comercial tant per als comerciants com per als usuaris, de l'àrea urbana en la qual s'actue.
  
TÍTOL V
  
Suport a la cooperació i integració comercial
  
Article 32. Objecte
  
Les ajudes regulades en el present Títol tenen com a objecte potenciar els acords de cooperació, tant en l'àmbit empresarial, fomentant l'agrupació de les entitats de comerç a fi que adquirisquen la dimensió suficient per a la prestació de servicis, com entre les Administracions Local i Autonòmica, als efectes de potenciar les actuacions que permeten modernitzar les estructures comercials de cada localitat.
  
CAPÍTOL I
  
Corporacions locals
  
Article 33. Objecte i beneficiaris
  
Podran accedir a les ajudes les entitats locals i les empreses de titularitat municipal o mixta, que, adscrites a la Xarxa AFIC, promoguen projectes que tinguen per objecte:
  
a) La prestació de servicis al sector comercial.
  
b) La coordinació i realització d'actuacions de promoció del comerç local.
  
c) La realització d'activitats que promoguen: l'accés a informació especialitzada i a bases de dades en matèria de comerç; l'actualització de dades del comerç local; la realització de viatges de coneixement d'experiències comercials; la realització de jornades tècniques, la implantació de la marca AFIC en el seu àmbit de competència; l'actualització i el manteniment de programes telemàtics; el desenvolupament d'actuacions en matèria de qualitat, i també el desplaçament dels tècnics de les AFIC a les activitats esmentades
  
d) La potenciació de sistemes informàtics que possibiliten la connexió en xarxa de les agències per al Foment d'Iniciatives Comercials entre si o amb altres organismes o centres de gestió directament relacionats amb el sector de la distribució comercial i que implique una millora en la gestió i prestació de servicis.
  
Article 34. Modalitats i quantia d'ajudes
  
Les ajudes podran ser destinades a:
  
a) Despeses de personal de les agències per al Foment d'Iniciatives Comercials (AFIC). Per a la implantació i el manteniment de l'estructura tècnica de les Agències per al Foment d'Iniciatives Comercials, es podran concedir subvencions de fins al 70 per cent del cost efectiu.
  
b) Campanyes de promoció i animació del comerç local. Per a la realització de les campanyes per part de les Agències per al Foment d'Iniciatives Comercials, es podran concedir subvencions de fins al 50 per cent del seu cost.
  
c) Realització d'activitats genèriques de la Xarxa AFIC. Per a l'execució i posada en pràctica d'aquelles activitats comunes a la Xarxa AFIC que tinguen per objecte la consecució dels fins previstos en l'apartat c) de l'article anterior, es podran concedir subvencions de fins al 100 per cent del seu cost efectiu.
  
d) Equipament informàtic de la Xarxa AFIC. A l'efecte es podran concedir subvencions de fins al 100 per cent de cost efectiu.
  
Article 35. Presentació de sol·licituds i termini
  
1. Les sol·licituds per a l'obtenció de les ajudes a què fa referència el present Capítol, es presentaran acompanyades, a més de la documentació establida amb caràcter general, del Certificat de l'acord de l'òrgan facultat per a això, en el qual s'expresse la voluntat de sol·licitar la subvenció.
  
2. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 31 de gener del 2004.
  
CAPÍTOL II
  
Organitzacions i entitats de comerç
  
Article 36. Objecte i beneficiaris
  
Podran accedir a estes ajudes les associacions empresarials i les fórmules de comerç associat o integrat amb independència de la seua forma jurídica, amb domicili a la Comunitat Valenciana, que compten amb l'habilitació legal necessària.
  
1) Les actuacions subvencionables tindran per objecte:
  
a) La implantació i el manteniment de gabinets d'assessorament tècnic comercial que faciliten l'accés per part dels comerciants i/o de les associacions a activitats formatives d'assessoria tècnica i gestió a l'engròs de servicis i que signifiquen un increment de la seua posició competitiva.
  
b) La realització de campanyes genèriques de publicitat que tinguen com a objectiu la promoció i/o animació comercial tant des d'un punt de vista zonal com sectorial, i també les de promoció per a la introducció i difusió de nous servicis.
  
c) La contractació de servicis externs que redunden positivament en la posició competitiva dels comerços associats i hi comporten un valor afegit.
  
d) La inversió en equipament que millore la prestació de servicis als associats.
  
e) La implantació i el desenvolupament de projectes telemàtics en matèria de comerç que possibiliten la connexió de les associacions amb els seus associats, amb altres organismes o centres de gestió directament relacionats amb el sector de la distribució comercial, i que suposen una millora de gestió i de prestació de servicis.
  
2) Les ajudes concedides no generaran cap dret a obtenir-les en anys posteriors, i la seua percepció estarà condicionada al compliment dels objectius a què fa referència l'article anterior i els crèdits assignats per a esta finalitat.
  
Article 37. Modalitats i quantia de les ajudes
  
a) Gabinets d'assessorament tècnic comercial.
  
Per a poder accedir a les ajudes caldrà que el beneficiari acredite que el dit servici arribe directament a un mínim de 150 comerciants associats. Així mateix haurà de presentar un pla de viabilitat a mitjà termini que justifique la inversió.
  
Els conceptes subvencionables podran ser els següents:
  
a.1) Despeses de personal derivades de la implantació i el manteniment d'estes. Per este concepte es podran concedir subvencions de fins al 70 per cent del cost total, inclosa la quota empresarial de les cotitzacions a la Seguretat Social.
  
a.2) Despeses de lloguer del local on s'ubique el Gabinet. Per este concepte es podran concedir subvencions de fins al 50 per cent, amb un límit de 3.000 euros per entitat i any.
  
b) Campanyes de promoció i animació comercial. Hi podran ser subvencionables fins al 50 per cent del cost real. Este percentatge podrà superar-se mitjançant resolució motivada, quan el seu àmbit d'aplicació siga el de la totalitat del territori de la Comunitat Valenciana, o quan es tracte de sectors o zones afectats per situacions concretes de crisi.
  
c) Contractació de servicis externs. La contractació dels dits servicis podrà ser subvencionada amb un percentatge de fins al 50 per cent del cost efectiu, amb un límit de 12.000 euros per entitat i any. Per a accedir a l'ajuda caldrà presentar un pla estratègic d'actuació que segons el criteri de la Direcció General de Comerç i Consum, justifique la dita contractació i confirme que els esmentats servicis no poden ser assumits per les associacions sol·licitants i comporten una millora competitiva per als comerços associats.
  
d) Inversions en equipament que millore la prestació de servicis. Per este concepte es podrà concedir subvencions de fins a 50 per cent amb un límit de 3.000 euros per entitat i any, havent de justificar-se documentalment per part del sol·licitant que este servici arribe directament a un mínim de 150 comerciants associats.
  
e) Per a la implantació de projectes comercials telemàtics en matèria de comerç es podrà concedir subvencions de fins al 50 per cent del cost real, amb un límit de 5.000 euros per entitat i any, havent de justificar per part del sol·licitant, que el dit servici arribe directament a un mínim de 150 comerciants associats. Així mateix s'haurà de presentar una memòria tècnica que justifique la viabilitat del projecte.
  
Article 38. Criteris d'avaluació
  
Per a la concessió de les ajudes sol·licitades i, si és el cas, per a la determinació de la quantia, es valoraran, entre altres, els següents aspectes:
  
a) La repercussió del projecte en la modernització del sector comercial.
  
b) El grau d'implantació territorial i/o sectorial de l'entitat sol·licitant.
  
c) El nombre d'associacions i/o gremis afiliats, i també el nombre de comerciants associats a cadascun d'ells/elles.
  
d) Les activitats realitzades durant l'últim exercici.
  
e) El programa d'activitats presentat per a l'exercici en curs.
  
f) La trajectòria de l'entitat sol·licitant en l'execució en convocatòries d'ajudes anteriors.
  
g) La inclusió de l'activitat dins d'un pla estratègic d'actuació.
  
Article 39. Presentació de sol·licituds i termini
  
1. Les sol·licituds per a l'obtenció de les ajudes a què fa referència el present capítol, es presentaran, acompanyades, a més de l'establida amb caràcter general, de la documentació següent:
  
a) Certificat del secretari en el qual conste a data de la sol·licitud, el nombre d'associacions i/o gremis associats, així com la relació actualitzada d'afiliats a cada una de les associacions i/o gremis a esta mateixa data, amb detall de l'activitat, ubicació i nom i/o raó social.
  
b) Pla de mitjans per als supòsits de realització de campanyes de publicitat.
  
c) Annex estadístic.
  
d) Relació del personal contractat així com memòria de les funcions realitzades per estos i dels mitjans tècnics que disposen en la data de la sol·licitud, en el cas de sol·licitar-se l'ajuda prevista en l'article 37 a.1).
  
e) Programa d'activitats per a l'exercici en curs.
  
f) Pla estratègic d'actuació, en el supòsit previst en l'article 37 c)
  
g) Pla de viabilitat a mitjà termini que justifique la inversió, en els supòsits previstos en els apartats a) i e) de l'article 37
  
2. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 31de gener de 2004.
  
TÍTOL VI
  
Ajudes en matèria de promoció de fires comercials
  
de la Comunitat Valenciana
  
Article 40. Beneficiaris
  
Podran acollir-se a les ajudes previstes en este títol les institucions firals de la Comunitat Valenciana, les corporacions locals i altres entitats publiques o privades sense fi de lucre que organitzen fires comercials sempre que complisquen els requisits establits en els articles 3 i 7 del Decret 40/1998 de 31 de març del Govern Valencià sobre Fires Comercials de la Comunitat Valenciana.
  
Article 41. Modalitats d'ajuda
  
Les ajudes es destinaran a atendre les despeses derivades de les accions de promoció del certamen o manifestació firal, tals com publicitat en mitjans de comunicació, material promocional, edició de catàlegs, organització d'actes de presentació de la Fira, despeses derivades de la captació de visitants professionals (allotjament i desplaçament) i altres despeses de promoció del certamen o institució firal.
  
Article 42. Criteris d'avaluació
  
Per a la concessió de les ajudes, i si és procedent per a la determinació de la quantia es considerarà, entre d'altres aspectes:
  
- Les característiques de l'acció.
  
- La incidència sectorial i territorial.
  
- L'evolució de la manifestació firal.
  
- L'esforç promocional realitzat en anteriors edicions.
  
Article 43. Quantia de les ajudes
  
La quantia de les ajudes destinades a les accions contemplades en el present títol, no podrà excedir el 75 per cent del cost del projecte.
  
Article 44. Presentació de sol·licituds i termini
  
El termini de presentació de sol·licituds serà el comprés entre l'endemà al de la publicació de la present orde en el Diari Oficial de la Generalitat Valenciana i el 28 de febrer del 2004.
  
DISPOSICIONS ADDICIONALS
  
Primera
  
La concessió de les ajudes previstes en la present orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2004. A més, la concessió de les ajudes a la inversió que tinguen caràcter plurianual estarà subordinada a l'existència de crèdit adequat i suficient en les successives lleis de pressupostos de la Generalitat Valenciana.
  
Per complir el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 2004, mitjançant orde de la Conselleria d'Indústria, Comerç i Turisme es faran públics les línies de crèdit i l'import global màxim destinat a la concessió de les ajudes previstes en la present disposició.
  
Les ajudes previstes en el títol IV de la present orde podran ser cofinançades pel Fons Social Europeu de Desenvolupament Regional.
  
Segona
  
En el cas que els documents exigits que han d'acompanyar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'expediren, i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals fa referència el document.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les resolucions necessàries per al desplegament, l'eficàcia i l'execució de la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 4 de desembre de 2003
  
El conseller d'Indústria, Comerç i Turisme,
  
MIGUEL I. PERALTA VIÑES